*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 27ης Ιανουαρίου 1984

περί παροχής προσωρινής άδειας στο Ηνωμένο Βασίλειο να λάβει πρόσθετα μέτρα για να προστατευθεί από την εισαγωγή της Puccinia horiana

(Το κείμενο στην αγγλική γλώσσα είναι το μόνο αυθεντικό)

(84/58/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την οδηγία 77/93/ΕΟΚ του Συμβουλίου της 21ης Δεκεμβρίου 1976 περί των μέτρων προστασίας κατά της εισαγωγής στα κράτη μέλη οργανισμών επιβλαβών για τα φυτά ή τα φυτικά προϊόντα (1), όπως τροποποιήθηκε τελευταία από την οδηγία 81/7/ΕΟΚ (2), και ιδίως το άρθρο 15 παράγραφος 2,

τις ανακοινώσεις του Ηνωμένου Βασιλείου της 29ης Δεκεμβρίου 1983,

Εκτιμώντας:

ότι, σύμφωνα με την οδηγία 77/93/ΕΟΚ, επιτρέπεται η εισαγωγή φυτών χρυσανθέμων σε ένα κράτος μέλος μόνο αν αυτά είναι απαλλαγμένα από τη λευκή σκωρίαση των χρυσανθέμων· ότι, όσον αφορά τα φυτά των χρυσανθέμων, εκτός των σπόρων προς σπορά και των κομμένων ανθέων, το αποστέλλον κράτος μέλος πρέπει να λάβει ορισμένα μέτρα προκειμένου να εξασφαλίσει ότι τα φυτά αυτά δεν έχουν προσβληθεί από τον εν λόγω επιβλαβή οργανισμό·

ότι, παρ' όλα αυτά, όταν ένα κράτος μέλος θεωρεί ότι υπάρχει άμεσος κίνδυνος εισαγωγής ή εξάπλωσης στο έδαφός του επιβλαβών οργανισμών, μπορεί προσωρινά να λάβει πρόσθετα μέτρα για να προστατευθεί από τον κίνδυνο·

ότι το Ηνωμένο Βασίλειο κοινοποίησε την 29η Δεκεμβρίου 1983 ότι το «Διάταγμα περί χρυσανθέμων του 1983 (Προσωρινή Απαγόρευση Εισόδου) (Ηνωμένο Βασίλειο)» και το «Διάταγμα περί χρυσανθέμων του 1983 (Προσωρινή Απαγόρευση Εισόδου) (Βόρειος Ιρλανδία)» είχαν υιοθετηθεί την 29η Δεκεμβρίου 1983· τα κείμενά τους, τα οποία απαγορεύουν από την 31η Δεκεμβρίου 1983 έως την 31η Μαρτίου 1984 την είσοδο φυτών σε γλάστρες και κομμένων χρυσανθέμων ανθοπωλείου, καλλιέργειας ή αποστολής Κάτω Χωρών, δημοσιεύτηκαν το 1983 σαν πράξη αριθ. 1953 του 1983 και νόμος αριθ. 425 του 1983 της Βορείου Ιρλανδίας·

ότι το Ηνωμένο Βασίλειο δικαιολόγησε το μέτρο αυτό υποστηρίζοντας ότι κατά διαστήματα έχει επισημανθεί λευκή σκωρίαση των χρυσανθέμων σε κομμένα άνθη χρυσανθέμων που έχουν εισαχθεί από τις Κάτω Χώρες -την τελευταία φορά στις 22 Δεκεμβρίου 1983- και ότι αυτό αποδεικνύει ότι ο έλεγχος που πραγματοποιήθηκε από τις ολλανδικές αρχές δεν εμπόδισε την εισαγωγή της ασθένειας στο Ηνωμένο Βασίλειο·

ότι φαίνεται πως τα κομμένα άνθη χρυσανθέμων μπορεί να αποτελέσουν σημαντικό μέσο εξάπλωσης της λευκής σκωρίασης των χρυσανθέμων· ότι, κατά συνέπεια, η οδηγία 77/93/ΕΟΚ πρέπει να τροποποιηθεί προκειμένου να παρέχει επαρκή προστασία στην προκειμένη περίπτωση·

ότι προς το παρόν και χωρίς να έχει γίνει καμία ενέργεια σχετικά με τα κομμένα άνθη χρυσανθέμων και άλλα προϊόντα χρυσανθέμων, όπως τα φυτά χρυσανθέμων σε γλάστρες τα οποία διατίθενται στην αγορά με τις ίδιες εμπορικές συμφωνίες, υπάρχει άμεσος κίνδυνος εισαγωγής της λευκής σκωρίασης των χρυσανθέμων στην περίπτωση πωλήσεων σε μεγάλη κλίμακα φυτών που προέρχονται από προσβεβλημένα φυτώρια, ιδιαίτερα όσον αφορά φυτώρια στα οποία τα εισαγόμενα φυτά έρχονται σε επαφή με εγχώρια προϊόντα, όπως συμβαίνει στο Ηνωμένο Βασίλειο· ότι, κατά συνέπεια, πρέπει να ληφθούν προσωρινά μέτρα τα οποία να λαμβάνουν υπόψη τόσο το δικαιολογημένο αίτημα του Ηνωμένου Βασιλείου να προστατευθεί από την εισαγωγή του εν λόγω επιβλαβούς οργανισμού από το κράτος μέλος που είναι ο κύριος προμηθευτής του, δηλαδή τις Κάτω Χώρες, όσο και την αρχή της ελεύθερης εμπορίας·

ότι, κατά συνέπεια, πρέπει να χορηγηθεί στο Ηνωμένο Βασίλειο προσωρινή άδεια να απαιτεί, όταν εισάγονται στο έδαφός του κομμένα άνθη χρυσανθέμων ή φυτά χρυσανθέμων σε γλάστρες, καταγωγής Κάτω Χωρών, ορισμένες πρόσθετες εγγυήσεις παράλληλα με αυτές που προβλέπονται από τις κοινοτικές διατάξεις, μέχρις ότου ενισχυθούν οι κοινοτικές εγγυήσεις σχετικά με τη λευκή σκωρίαση των χρυσανθέμων με την τροποποίηση της οδηγίας 77/93/ΕΟΚ·

ότι, εντούτοις, η απόλυτη απαγόρευση της εισαγωγής ειδικού υλικού είναι υπερβολική, εάν το αποστέλλον κράτος μέλος είναι σε θέση να παράσχει τις απαραίτητες πρόσθετες εγγυήσεις·

ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Φυτοϋγειονομικής Επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

1. Παρέχεται άδεια στο Ηνωμένο Βασίλειο, μέχρι την 31η Δεκεμβρίου 1986, να απαιτεί να πληρούν τα φυτά σε γλάστρες και τα κομμένα άνθη χρυσανθέμων (Dendranthema (DC) Desmoul.), καταγωγής Κάτω Χωρών, τις ακόλουθες προϋποθέσεις, παράλληλα με αυτές που έχουν διατυπωθεί σχετικά με τη λευκή σκωρίαση των χρυσανθέμων (Puccinia horiana P. Henn) στο άρθρο 3 παράγραφος 4 σε συνδυασμό με το παράρτημα ΙΙ Α γ) 8, στο άρθρο 5 παράγραφος 1 σε συνδυασμό με το παράρτημα IV A 29, στο άρθρο 6 παράγραφος 1 στοιχεία β) και γ) σε συνδυασμό με το παράρτημα V 1 και 2 α) και στο άρθρο 7 παράγραφοι 1 και 2 της οδηγίας 77/93/ΕΟΚ, προτού να εισαχθούν στο Ηνωμένο Βασίλειο:

α) τα φυτά έχουν καλλιεργηθεί σε φυτώρια τα οποία πληρούν τις ακόλουθες προϋποθέσεις:

i) έχουν λάβει επίσημη έγκριση για την καλλιέργεια φυτών για τους σκοπούς της παρούσας απόφασης, βάσει επίσημης δήλωσης ότι:

- δεν έχουν παρατηρηθεί συμπτώματα της Puccinia horiana σε φυτά που καλλιεργούνται ή είναι αποθηκευμένα εκεί, σύμφωνα με τα πορίσματα δύο τουλάχιστον επίσημων επιθεωρήσεων, εκ των οποίων η πρώτη πραγματοποιήθηκε μετά την αίτηση εγκρίσεως και η δεύτερη ένα μήνα μετά την πρώτη,

και

- η ισχύς τυχόν προηγούμενης έγκρισης έληξε το αργότερο δύο μήνες πριν από την υποβολή της προαναφερθείσας αίτησης,

και

ii) δεν έχουν παρατηρηθεί συμπτώματα της Puccinia horiana σε φυτά που καλλιεργούνται ή είναι αποθηκευμένα εκεί, σύμφωνα με τα πορίσματα επίσημων επιθεωρήσεων που πραγματοποιούνται τουλάχιστον κάθε δύο εβδομάδες μετά την έγκριση,

και

iii) δεν υπόκεινται στις διατάξεις της παραγράφου 2·

β) από την αρχή της καλλιέργειάς τους τα φυτά δεν έχουν έλθει ποτέ σε επαφή με φυτά χρυσανθέμων που έχουν καλλιεργηθεί σε μέρη εκτός αυτών που αναφέρονται στο στοιχείο α), έτσι ώστε να αποφευχθεί κάθε κίνδυνος μόλυνσης από Puccinia horiana μέσω αυτού του υλικού·

γ) τα φυτά, κατά τις τελευταίες τρεις εβδομάδες πριν τη συσκευασία που ορίζεται στο στοιχείο δ), έχουν υποστεί κατάλληλη επεξεργασία με μυκητοκτόνα για να τεθεί υπό έλεγχο η Puccinia horiana· η επεξεργασία αυτή θα προσδιοριστεί μετά από την εξέταση·

δ) τα φυτά έχουν συσκευαστεί, το αργότερο κατά την άφιξή τους στον πρώτο τόπο πώλησης, σε κιβώτια τα οποία φέρουν συμφωνημένο σήμα ότι δεν έχουν επισημανθεί συμπτώματα της Puccinia horiana στα φυτά που βρίσκονται μέσα σε αυτά, σύμφωνα με τα πορίσματα εξετάσεων από ειδικευμένα πρόσωπα·

ε) η εξέταση που προβλέπεται στο άρθρο 6 της οδηγίας 77/93/ΕΟΚ έγινε βάσει δειγμάτων από δέκα τουλάχιστον γλάστρες ή ανθοδέσμες ανά παρτίδα, τα οποία ελήφθησαν από διαφορετικά κιβώτια. Όσον αφορά τις παρτίδες που υπερβαίνουν τα εικοσιπέντε κιβώτια, ο αριθμός των γλαστρών ή των ανθοδεσμών προς εξέταση θα αυξηθεί κατά 1 για κάθε πέντε επιπλέον κιβώτια, έως το ανώτατο όριο των είκοσι γλαστρών ή ανθοδεσμών ανά παρτίδα. Για τους σκοπούς της παρούσας παραγράφου, με τη λέξη «παρτίδα» εννοείται αποστολή που συνίσταται από ένα μόνο είδος χρυσανθέμων τα οποία παράγονται από έναν καλλιεργητή·

στ) η εξέταση που αναφέρεται στο στοιχείο ε) πληροί επίσης τις προϋποθέσεις που καθορίζονται στα στοιχεία α) έως δ)·

ζ) κάθε κιβώτιο ή άλλο είδος συσκευασίας στο οποίο είναι συσκευασμένα τα φυτά προς εξαγωγή φέρει τον αριθμό του φυτοϋγειονομικού πιστοποιητικού ή άλλο συμφωνημένο σήμα ή σήματα τα οποία επιτρέπουν στους Οργανισμούς Προστασίας των Φυτών των Κάτω Χωρών και του Ηνωμένου Βασιλείου να αναγνωρίσουν το φυτώριο ή τα φυτώρια στα οποία καλλιεργήθηκαν τα εν λόγω φυτά ·

η) το φυτοϋγειονομικό πιστοποιητικό αναφέρει κάτω από τον τίτλο «Πρόσθετη δήλωση»: «Η αποστολή πληροί τις προϋποθέσεις που προβλέπονται από την απόφαση 84/58/ΕΟΚ της Επιτροπής».

2. Στην περίπτωση που βρεθεί ότι φυτά, τα οποία έχουν εισαχθεί σύμφωνα με τους όρους της παραγράφου 1, μετά από επίσημη εξέταση στο Ηνωμένο Βασίλειο, έχουν προσβληθεί από την Puccinia horiana, το φυτώριο ή τα φυτώρια που, βάσει των σημάτων στο κιβώτιο ή το άλλο είδος συσκευασίας, αναγνωρίζονται σαν αυτά όπου καλλιεργήθηκαν τα εν λόγω φυτά, παύουν αυτόματα να θεωρούνται επισήμως εγκεκριμένα για τους σκοπούς της παρούσας οδηγίας.

Τα φυτώρια αυτά μπορούν να υποβάλουν νέα αίτηση εγκρίσεως, σύμφωνα με την παράγραφο 1 στοιχείο α) ανωτέρω, μετά πάροδο δύο μηνών. Εντούτοις, όπου είναι δυνατόν να αναγνωριστεί το φυτώριο το οποίο έχει παραγάγει τα προσβεβλημένα φυτά, η διάταξη αυτή εφαρμόζεται μόνο για το εν λόγω φυτώριο και η έγκριση σχετικά με τα άλλα ανανεώνεται αμέσως.

Άρθρο 2

Το Ηνωμένο Βασίλειο θα προσαρμόσει τα μέτρα που έχει λάβει κατά της εισαγωγής της Puccinia horiana στο έδαφός του, κατά τέτοιο τρόπο ώστε να είναι σύμφωνα με τις διατάξεις του άρθρου 1, το αργότερο την 9η Φεβρουαρίου 1984.

Άρθρο 3

Το Ηνωμένο Βασίλειο θα κοινοποιήσει στα άλλα κράτη μέλη και την Επιτροπή τα μέτρα που ελήφθησαν προκειμένου να συμμορφωθεί προς την παρούσα απόφαση.

Άρθρο 4

Η παρούσα απόφαση απευθύνεται στο Ηνωμένο Βασίλειο.

Βρυξέλλες, 27 Ιανουαρίου 1984.

Για την Επιτροπή

Poul DALSAGER

Μέλος της Επιτροπής

(1) ΕΕ αριθ. L 26 της 31. 1. 1977, σ. 20.

(2) ΕΕ αριθ. L 14 της 16. 1. 1981, σ. 23.